钦定古今图书集成/明伦汇编/家范典/第012卷 > 明方孝孺侯城杂诫 > 《论事亲》
## 钦定古今图书集成/明伦汇编/家范典/第012卷 > 明方孝孺侯城杂诫 > 《论事亲》

孝子之爱亲，无所不至也。生欲其寿，凡可以养生者，
皆尽心焉。死欲其传，凡可以昭扬后世者，复不敢忽
焉。养有不及，谓之死其亲；没而不传道，谓之物其亲。
斯二者罪也，物之尤罪也。是以孝子修德修行，以令
闻加乎祖考，守职立功，以显号遗乎祖考。称其善，属
诸人，而后荐誉之，俾久而不忘，远而有光。今之人不
然，丰于无用之费，而啬于显亲之礼，以妄自诳，而不
以学自勉，不孝莫大焉。

又

古礼之亡也，人不知事亲之道。今《丧礼》朝夕奠之仪，
其事生之常礼乎？孔子曰：“至于犬马，皆能有养。不敬
何以别乎？”噫！行者鲜矣。